L-Unjoni Ewropea qed tintroduċi l-Korp Ewropew ta' Solidarjetà, opportunità għaż-żgħażagħ biex jaqsmu l-valuri Ewropej Fis-26 ta' Novembru 2018 il-Kunsill qabel dwar il-pożizzjoni tiegħu (approċċ ġenerali parzjali) dwar il-Korp Ewropew ta' Solidarjetà (KES) għall-2021-2027. Tul il-perijodu finanzjarju li jmiss, il-KES għandu jipprovdi opportunitajiet għal mijiet ta' eluf ta' żgħażagħ biex jieħdu sehem f'attivitajiet ta' solidarjetà fl-Ewropa kollha kemm jekk permezz ta' volontarjat kif ukoll fil-forma ta' impjiegi u traineeships għall-benefiċċju tas-soċjetà. Dawn jinkludu attivitajiet bħall-għajnuna lit-tfal u lill-anzjani, l-assistenza f'ċentri għal persuni li jfittxu asil jew għajnuna għall-prevenzjoni ta' diżastri naturali jew għar-rikostruzzjoni wara ġrajjiet bħal dawn. Iż-żgħażagħ huma ħerqana juru s-solidarjetà tagħhom ma' ħaddieħor u mimlija entużjażmu biex jitgħallmu ħiliet ġodda. Il-Korp Ewropew ta' Solidarjetà jagħti liż-żgħażagħ Ewropej opportunitajiet biex jużaw l-enerġija tagħhom biex jgħinu lill-persuni fil-bżonn, filwaqt li fl-istess ħin jippermettilhom jiksbu esperjenza professjonali siewja u jsaħħu l-iżvilupp personali tagħhom. Juliane Bogner-Strauss, Ministru Federali tal-Awstrija għan-Nisa, il-Familji u ż-Żgħażagħ Il-ftehim tal-lum ma jkoprix l-aspetti baġitarji tal-abbozz ta' regolament, peress li l-ammont finali ser jiddependi mill-ftehim li jintlaħaq dwar il-qafas finanzjarju pluriennali li jmiss. Il-Korp Ewropew ta' Solidarjetà 2021-2027 mistenni jkun programm awtonomu, separat mill-baġit għall-Erasmus u programmi oħra tal-UE. Elementi prinċipali tal-KES Persuni interessati ta' bejn is-17 u t-30 sena jistgħu jirreġistraw fuq il-portal tal-KES. Ladarba jirreġistraw u dment li jkollhom mill-inqas 18-il sena, jistgħu jiġu mistiedna jieħdu sehem fi proġetti minn organizzazzjonijiet irreġistrati. Jistgħu wkoll ifittxu pożizzjonijiet vakanti ppubblikati fuq il-portal minn organizzazzjonijiet L-attivitajiet proposti jinkludu l-volontarjat, it-traineeships, l-impjiegi u l-proġetti ta' solidarjetà mmexxija miż-żgħażagħ Il-Korp Ewropew ta' Solidarjetà iqis il-bżonnijiet speċjali taż-żgħażagħ b'inqas opportunitajiet billi jżomm parti mill-baġit għal attivitajiet domestiċi Billi jinkorpora s-Servizz Volontarju Ewropew, l-ambitu tal-programm huwa estiż għal pajjiżi li mhumiex membri tal-UE, b'mod partikolari pajjiżi ġirien tar-reġjuni ultraperiferiċi tal-UE Permezz tal-integrazzjoni tal-inizjattiva separata preċedenti Voluntiera tal-Għajnuna tal-UE fil-Korp Ewropew ta' Solidarjetà, inħoloq kamp ta' azzjoni ġdid għall-KES, jiġifieri l-appoġġ għall-attivitajiet ta' għajnuna umanitarja f'pajjiżi terzi. Dan iwassal għal sinerġiji organizzattivi addizzjonali u għall-iffrankar Kuntest Il-KES tħabbar mill-President tal-Kummissjoni Juncker fid-diskors tiegħu ta' Settembru 2016 dwar l-Istat tal-Unjoni. L-ewwel fażi tnediet f'Diċembru 2016, li ġiet segwitu mit-tieni fażi għall-2018-2020. Fil-11 ta' Ġunju 2018 il-Kummissjoni Ewropea pproponiet programm ieħor għat-tielet fażi tal-KSE li tkopri s-snin 2021 sa -2027. Passi li jmiss Il-ftehim li ntlaħaq mill-Kunsill ser iservi ta' bażi għan-negozjati futuri mal-Parlament Ewropew. Id-deċiżjoni dwar il-baġit għall-KES għall-2021-2027 ser tiddependi mill-ftehim dwar il-QFP li jmiss. Proposta tal-Kummissjoni Ewropea Ara l-paġna tal-laqgħa